Πρωτοβουλία του Βασιλείου της Ισπανίας για την έκδοση της απόφασης του Συμβουλίου σχετικά με τη δημιουργία μηχανισμού αξιολόγησης των νομικών συστημάτων και της εφαρμογής τους σε εθνικό επίπεδο για την καταπολέμηση της τρομοκρατίας

(2002/C 151/08)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την Ευρωπαϊκή Ένωση, και ιδίως το άρθρο 29 και το άρθρο 34 παράγραφος 1 και παράγραφος 2 στοιχείο γ),

την πρωτοβουλία του Βασιλείου της Ισπανίας(1),

τη γνώμη του Ευρωπαϊκού Κοινοβουλίου(2),

Εκτιμώντας τα ακόλουθα:

(1) Το Συμβούλιο Δικαιοσύνης και Εσωτερικών Υποθέσεων της 20ής Σεπτεμβρίου 2001 αποφάσισε, όπως ορίζεται στο σημείο 15 των συμπερασμάτων του, ότι η Επιτροπή του άρθρου 36 θα πρέπει να εκπονήσει μια απλούστερη και ταχύτερη μορφή του μηχανισμού αξιολόγησης που καθορίζεται στην Κοινή Δράση 97/827/ΔΕΥ του Συμβουλίου, της 5ης Δεκεμβρίου 1997, σχετικά με τη δημιουργία μηχανισμού αξιολόγησης της εφαρμογής και της υλοποίησης σε εθνικό επίπεδο των διεθνών υποχρεώσεων που έχουν αναληφθεί στον τομέα της καταπολέμησης του οργανωμένου εγκλήματος(3), προκειμένου να καθορίσει τους λεπτομερείς κανόνες αυτής της αξιολόγησης η οποία θα πραγματοποιείται από τους αρμόδιους των εθνικών υπηρεσιών για την καταπολέμηση της τρομοκρατίας.

(2) Υπάρχει ανάγκη βελτίωσης των εθνικών νομικών συστημάτων καταπολέμησης της τρομοκρατίας και της εφαρμογής τους.

(3) Η κατάρτιση κάθε εθνικού νομοθετήματος και η εφαρμογή του εμπίπτει, κατ' αρχήν στην αρμοδιότητα των κρατών μελών. Ωστόσο, στο πλαίσιο στης Ευρωπαϊκής Ένωσης τα κράτη μέλη ενημερώνονται αμοιβαία για το περιεχόμενο της νομοθεσίας τους, προκειμένου να επιτύχουν μεγαλύτερη αποτελεσματικότητα στην καταπολέμηση της τρομοκρατίας.

(4) Επί πλέον, είναι σκόπιμο να δημιουργηθεί ένας μηχανισμός ο οποίος, στο πλαίσιο της συνεργασίας που προβλέπει η συνθήκη για την Ευρωπαϊκή Ένωση θα επιτρέπει στα κράτη μέλη να αξιολογούν σε βάση ισότητας και αμοιβαίας εμπιστοσύνης, τα αντίστοιχα εθνικά νομοθετήματα που αποσκοπούν στην καταπολέμηση της τρομοκρατίας, και την εφαρμογή τους,

ΑΠΟΦΑΣΙΖΕΙ:

Άρθρο 1

Δημιουργία του μηχανισμού αξιολόγησης

1. Με την επιφύλαξη των αρμοδιοτήτων της Κοινότητας και σύμφωνα με τους λεπτομερείς κανόνες, δημιουργείται μηχανισμός αμοιβαίας αξιολόγησης, των εθνικών νομοθετημάτων για την καταπολέμηση της τρομοκρατίας, και της εφαρμογής τους, ιδίως των αντιτρομοκρατικών δράσεων στο πλαίσιο της διεθνούς συνεργασίας μεταξύ των κρατών μελών.

2. Κάθε κράτος μέλος μεριμνά ώστε οι εθνικές αρχές του να συνεργάζονται πλήρως με τις ομάδες αξιολόγησης που συγκροτούνται στο πλαίσιο της παρούσας απόφασης ενόψει της εφαρμογής της, τηρώντας παράλληλα την εθνική του νομοθεσία και δεοντολογία.

Άρθρο 2

Αντικείμενο της αξιολόγησης

1. Για κάθε περίοδο αξιολόγησης, η Επιτροπή του άρθρου 36 καθορίζει, μετά από πρόταση της Προεδρίας, το ακριβές αντικείμενο της αξιολόγησης καθώς και τη σειρά με την οποία θα αξιολογηθούν τα κράτη μέλη.

Επίσης, ανάλογα με το θέμα υπό αξιολόγηση, η επιτροπή του άρθρου 36 ορίζει την ομάδα εργασίας του Συμβουλίου που πρέπει να την πραγματοποιήσει ή ενδεχομένως αποφασίζει να την διεξάγει η ίδια.

2. Την αξιολόγηση προετοιμάζει η Προεδρία του Συμβουλίου, επικουρούμενη από τη Γενική Γραμματεία του Συμβουλίου, ιδίως μέσω των εθνικών εμπειρογνωμόνων που είναι αποσπασμένοι γι' αυτό το σκοπό. Η Επιτροπή συμμετέχει πλήρως στις εργασίες.

3. Η πρώτη περίοδος αξιολόγησης πρέπει να έχει ολοκληρωθεί το αργότερο μέχρι τα τέλη του 2002.

Άρθρο 3

Διορισμός εμπειρογνωμόνων

1. Τα κράτη μέλη γνωστοποιούν στη Γενική Γραμματεία του Συμβουλίου, πρωτοβουλία της Προεδρίας και το αργότερο μέσα σε 15 μέρες από την ημερομηνία κατά την οποία η Επιτροπή του άρθρου 36 αποφασίζει να αρχίσει τη διαδικασία αξιολόγησης για ένα συγκεκριμένο αντικείμενο, το όνομα ενός έως τριών εμπειρογνωμόνων που διαθέτουν επί του αντικειμένου της αξιολόγησης μεγάλη πείρα στον τομέα της καταπολέμησης της τρομοκρατίας και είναι διατεθειμένοι να συμμετάσχουν σε μία τουλάχιστον περίοδο αξιολόγησης.

2. Η Προεδρία καταρτίζει τον κατάλογο των εμπειρογνωμόνων που ορίζονται από τα κράτη μέλη και τον γνωστοποιεί στην επιτροπή του άρθρου 36 ή ενδεχομένως στην αντίστοιχη ομάδα εργασίας.

Άρθρο 4

Ομάδα αξιολόγησης

1. Η Προεδρία, με βάση τον κατάλογο που καταρτίζεται σύμφωνα με το άρθρο 3 παράγραφος 2, συγκροτεί ομάδα εμπειρογνωμόνων για την αξιολόγηση κάθε κράτους μέλους φροντίζοντας να μην έχουν τα μέλη της την υπηκοότητα του εν λόγω κράτους μέλους.

2. Τα ονόματα των εμπειρογνωμόνων που επιλέγονται για τη συγκρότηση κάθε ομάδας αξιολόγησης γνωστοποιούνται στην Επιτροπή του άρθρου 36 ή στην αντίστοιχη ομάδα εργασίας.

3. Η ομάδα αξιολόγησης επικουρείται σε όλα τα καθήκοντά της από τη Γενική Γραμματεία του Συμβουλίου.

Άρθρο 5

Κατάρτιση του ερωτηματολογίου

Η Προεδρία, με τη βοήθεια της Γενικής Γραμματείας του Συμβουλίου, καταρτίζει ένα ερωτηματολόγιο που θα χρησιμεύσει για την αξιολόγηση όλων των κρατών μελών, στο πλαίσιο του συγκεκριμένου αντικειμένου που καθορίζεται σύμφωνα με το άρθρο 2 παράγραφος 1 και το υποβάλει προς έγκριση στην Επιτροπή του άρθρου 36 ή ενδεχομένως στην αντίστοιχη ομάδα. Το ερωτηματολόγιο αυτό προορίζεται να συγκεντρώσει όλες τις πληροφορίες που είναι χρήσιμες για τη διεξαγωγή της αξιολόγησης. Το κράτος μέλος που αξιολογείται φροντίζει να απαντήσει στο ερωτηματολόγιο το πολύ μέσα σε ένα μήνα και όσο το δυνατόν πληρέστερα, προσθέτοντας, εν ανάγκη, όλες τις νομικές διατάξεις και τα αναγκαία τεχνικά και πρακτικά στοιχεία.

Άρθρο 6

Επίσκεψη αξιολόγησης

Αφού λάβει την απάντηση στο ερωτηματολόγιο, μέσα στην ανώτατη μηνιαία προθεσμία, η ομάδα αξιολόγησης μεταβαίνει στο κράτος μέλος που αξιολογείται για να συναντήσει τις πολιτικές, διοικητικές, αστυνομικές, τελωνειακές ή δικαστικές αρχές ή κάθε άλλη αρμόδια αρχή σύμφωνα με ένα πρόγραμμα επίσκεψης που καταρτίζει το επισκεπτόμενο κράτος μέλος, με βάση την πρόταση της ομάδας αξιολόγησης.

Άρθρο 7

Σύνταξη του σχεδίου έκθεσης

Δεκαπέντε μέρες το αργότερο μετά την επίσκεψη κατ' άρθρο 6, η ομάδα αξιολόγησης συντάσσει σχέδιο έκθεσης που απευθύνει στο υπό αξιολόγηση κράτος μέλος προκειμένου να διατυπώσει τη γνώμη του εντός 15 ημερών το πολύ. Εφόσον η ομάδα το θεωρεί αναγκαίο, προσαρμόζει την έκθεσή της ανάλογα με τις παρατηρήσεις που του αποστέλλει το αξιολογούμενο κράτος μέλος.

Άρθρο 8

Συζήτηση και έγκριση της έκθεσης

1. Η Προεδρία απευθύνει εμπιστευτικά το σχέδιο έκθεσης στα μέλη της επιτροπής του άρθρου 36 ή ενδεχομένως της αντίστοιχης ομάδας εργασίας, συνοδευόμενο από τις παρατηρήσεις του αξιολογούμενου κράτους μέλους τις οποίες υπόψη η ομάδα αξιολόγησης δεν έλαβε.

2. Η συνεδρίαση της επιτροπής του άρθρου 36 ή ενδεχομένως της αντίστοιχης ομάδας εργασίας αρχίζει με την παρουσίαση του σχεδίου έκθεσης από τα μέλη της ομάδας αξιολόγησης. Ο αντιπρόσωπος του αξιολογούμενου κράτους μέλους ακολούθως σχολιάζει και παρέχει κάθε πληροφορία ή εξήγηση που θεωρεί αναγκαία. Η επιτροπή του άρθρου 36 ή ενδεχομένως η αντίστοιχη ομάδα εργασίας συζητά κατόπιν το σχέδιο έκθεσης και εγκρίνει τα συμπεράσματά της ομοφώνως.

3. Η Προεδρία ενημερώνει το Συμβούλιο μία φορά το χρόνο για τα αποτελέσματα των περιόδων αξιολόγησης. Το Συμβούλιο μπορεί, όταν το θεωρεί αναγκαίο, να απευθύνει οποιαδήποτε σύσταση στο ενδιαφερόμενο κράτος μέλος και να το καλέσει να το ενημερώσει για τις προόδους που σημειώνονται στις προθεσμίες που καθορίζει.

4. Στο πλαίσιο του άρθρου 9 παράγραφος 2, η Προεδρία ενημερώνει ετησίως το Ευρωπαϊκό Κοινοβούλιο για την υλοποίηση του μηχανισμού αξιολόγησης.

5. Κατά το πέρας μιας πλήρους περιόδου αξιολόγησης, το Συμβούλιο λαμβάνει τα κατάλληλα μέτρα.

Άρθρο 9

Εμπιστευτικότητα

1. Οι ομάδες εμπειρογνωμόνων αξιολόγησης υποχρεούνται να σέβονται τον εμπιστευτικό χαρακτήρα όλων των πληροφοριών που λαμβάνονται στο πλαίσιο της αποστολής τους. Προς τούτο, τα κράτη μέλη εξασφαλίζουν, ενδεχομένως, το ενδεδειγμένο επίπεδο ασφάλειας των εμπειρογνωμόνων τους που ορίζονται σύμφωνα με το άρθρο 3.

2. Η έκθεση που συντάσσεται στο πλαίσιο της παρούσας απόφασης είναι εμπιστευτική. Ωστόσο το αξιολογούμενο κράτος μέλος δύναται να δημοσιοποιήσει, με δική του ευθύνη, την έκθεση. Εάν επιθυμεί να δημοσιοποιήσει αποσπάσματα της έκθεσης, πρέπει να λάβει την έγκριση του Συμβουλίου.

Άρθρο 10

Αξιολόγηση του μηχανισμού

Το αργότερο μετά την πρώτη περίοδο αξιολόγησης όλων των κρατών μελών, το Συμβούλιο εξετάζει τις λεπτομέρειες και το πεδίο εφαρμογής του μηχανισμού και αναπροσαρμόζει, εάν παραστεί ανάγκη, την παρούσα απόφαση.

Άρθρο 11

Έναρξη ισχύος

Η παρούσα απόφαση παράγει αποτελέσματα την ημέρα δημοσίευσής της στην Επίσημη Εφημερίδα των Ευρωπαϊκών Κοινοτήτων.

Έγινε στις Βρυξέλλες, στις ...

Για το Συμβούλιο

Ο Πρόεδρος

...

(1) ΕΕ C της ...

(2) ΕΕ C της ...

(3) ΕΕ L 344 της 15.12.1997, σ. 7.